
	ירושלים, א' בשבט, תשס"ב
14 בינואר, 2002

הכנסת החמש-עשרה							נוסח לא מתוקן
מושב רביעי
פרוטוקול מס' 
מישיבת ועדת הכספים
יום ראשון, ח' בטבת תשס"ב (23 בדצמבר 2001), שעה 10:00

סדר היום:	1. תקנות הבזק (שידורי טלוויזיה באמצעות לוויין) (דמי רישיון 
    ותמלוגים) (תיקון)
2. העברות תקציביות 
נכחו:
חברי הוועדה:		יעקב ליצמן – היו"ר 
			מוחמד ברכה
			משה גפני
			אבשלום וילן
		עופר חוגי
			נחום לנגנטל 
			רחמים מלול 
		יצחק סבן
			יוסף פריצקי
			מוסי רז 

מוזמנים:		אורי אולניק		מנכ"ל משרד התקשורת
			אסף כהן 		סמנכ"ל כלכלה, משרד התקשורת
			ערף גרף			אגף הכלכלה, משרד התקשורת
			עו"ד טל אופק		הלשכה המשפטית, משרד התקשורת
			עידית צ'רנוביץ'		עוזרת לשר התקשורת, משרד התקשורת
			מיכל רפאלי-כדורי	סמנכ"ל, "YES"
			עו"ד מוריאל מטלון	"YES"
			רונן רינגולד		"ישראל תקשורת"
			קונסטנטין בלול		משרד התשתיות 
			איריס גינזבורג		אגף התקציבים, משרד האוצר
	חיים פרננדז		אגף התקציבים, משרד האוצר. 
רותם פלג		אגף התקציבים, משרד האוצר
			אסף רגב		אגף התקציבים, משרד האוצר
			יוני גרטי		אגף התקציבים, משרד האוצר
			גדעון גדרון		אגף התקציבים, משרד האוצר
			אלעד דמארי		אגף התקציבים, משרד האוצר
			אמיר אסרף		אגף התקציבים, משרד האוצר
			עמיחי כץ		אגף התקציבים, משרד האוצר
			ניר רייס			אגף התקציבים, משרד האוצר
			דניאל לימור		אגף התקציבים, משרד האוצר
	גליה תורג'מן		אגף התקציבים, משרד האוצר
		אירינה דביר		משרד הבריאות 
אריאל לוין		משרד השיכון
			ארז ליטן		משרד הפנים
			אייל קליין		מרכז התקציבים, המשרד לאיכות הסביבה
			ולדימיר סימון		מנהל אגף תכנון כלכלי ותקצוב, מע"צ, 
משרד התחבורה
			הרצל בן יהושע		מע"צ, משרד התחבורה
צבי רוזן			דובר ועדת הכספים, הכנסת 
					
יועצת משפטית: 	אנה שניידר

מנהלי הוועדה:		אוון קרשנר
			טמיר כהן 

קצרנית:		דקלה אברבנאל

1. תקנות הבזק (שידורי טלוויזיה באמצעות לוויין) (דמי רישיון ותמלוגים) (תיקון)

היו"ר יעקב ליצמן:

	 שלום לכולם. אני פותח את הישיבה. אני מבקש לציין שבשלב זה חברי הכנסת היחידים שנוכחים בדיון הם חברי הכנסת מסיעת יהדות התורה. אז שח"כ פריצקי לא יבוא בטענות.

משה גפני:

	 מדוע הוא איננו נוכח?

היו"ר יעקב ליצמן:

	 כנראה שהוא בחו"ל. 

	נשמע כעת את מנכ"ל משרד התקשורת. 

אורי אולניק:

	בוקר טוב לכולם. אנחנו פונים לוועדה בעניין די פעוט, למרות שמהניסיון שלי, כשאני אומר בחדר הזה "משהו פעוט" מתברר שזהו עניין רם מעלה. 

	לפני כחמישה חודשים היינו בוועדה הזאת לצורך אישור רפורמה די גדולה בכל הנוגע לתשלום תמלוגים על ידי חברות התקשורת. היום זוהי השלמה קטנה לאותה רפורמה ולאותן תקנות. זהו פן נוסף של הדברים שנוגע למי שהוא בעל רישיון לשידורי לוויין. 

	כאשר הרישיון ניתן לחברת "YES", שכרגע היא היחידה בעלת רישיון לשידורי לוויין – למרות שאין מניעה שיהיו עוד חברות כאלה – הוסכם שיהיו כמה פרמטרים לתשלום התמלוגים. הראשון היה מספר המינויים. כאשר מספר המינויים יגיע ל250,000- איש היא תיכנס למערך תשלום התמלוגים. הפרמטר הנוסף היה קיזוז עם דמי הרישיון. הוסכם שדמי הרישיון יוכרו כתשלום תמלוגים.

	בקשתנו היום היא לתקן תקנות, מתוך מבט לעתיד. חברת "YES" עדיין איננה צריכה לשלם תמלוגים למדינת ישראל. אולם בוצעה התאמה בכל התחומים הנוגעים לתחום התקשורת – מפעילים פנים-ארציים כמו חברת "בזק", מפעילי טלפון סלולרי ומפעילים בין לאומיים – גם במקרה שלהם יש ירידה בתשלום התמלוגים. בשנת 2003-2002 במקום 5% תמלוגים יהיה 4%, ובשנת 2002 השיעור ירד ל3.5%- - וזה יהיה הפרמטר הכלל-ענפי לכל המפעילים בתחום התקשורת. 

	הוועדה מתבקשת לאשר את תיקון התקנות של שר התקשורת. הוא נועץ בשר האוצר בעניין זה. 

היו"ר יעקב ליצמן:

	צריך לאשר את התקנות לפני התקציב או לאחריו?

אורי אולניק:

	מכיוון שאנחנו בסוף שנה, אנחנו מבקשים לאשר אותן כעת. 

יוסף פריצקי:

	 האם נוכח כאן נציג של חברות הכבלים?
 
אורי אולניק:

	מרכיב דומה צריך לקבל אישור בימים אלה בוועדת הכלכלה, בנוגע לחברות הכבלים.

יוסף פריצקי:

	 זהו מרכיב דומה או זהה? מדוע אין מביאים את הדברים יחד?

עידית צ'רנוביץ':

	זה מרכיב זהה.

אורי אולניק:

	במקביל למכתב לח"כ ליצמן נשלח מכתב גם לח"כ פורז. יש חלוקה היסטורית, אינני יודע אם היא הגיונית, שלפיה התמלוגים הנוגעים לחברות הכבלים נדונים בוועדת הכלכלה, והתמלוגים הנוגעים לכל מפעילי התקשורת האחרים נדונים בוועדת הכספים.

היו"ר יעקב ליצמן:

	 אנחנו ועדה זריזה, שדנה בנושאים לפני כולם. אין לממשלה תקציב, ולכן אנחנו יכולים לפעול מהר.

יוסף פריצקי:

	 אני מנסה לחתור לשוויון, ולא להעדיף גורם אחד על פני האחר.  האם ההנחות זהות? האם הן מתחילות באותו מועד?

אורי אולניק:

	הן זהות. הן מתחילות כולן ב1.1.2002-. 

יוסף פריצקי:

	 אם כן, אינני דואג.

אורי אולניק:

	אנשי הלוויין עדיין אינם מעורבים בעניין. מי שייהנה מיידית מהשינוי הן דווקא חברות הכבלים, כי הן כבר חייבות בתשלום. חברת "YES" עדיין לא הגיע לסף שממנו עליה להתחיל לשלם תמלוגים. בהתבוננות לעתיד, התקנות חשובות גם ללוויין. 

יוסף פריצקי:

	 איך זה שהממשלה נדיבה כל כך? 

היו"ר יעקב ליצמן:

	 אולי כדי לומר לשר האוצר שיש הרבה כסף בסעיף הזה. 

אורי אולניק: 

	אלה שינויים שמתבצעים בשנה האחרונה. שר התקשורת, בזכות התדרים הסלולריים, גרף 1.026 מיליארד ש"ח לקופת המדינה. 

היו"ר יעקב ליצמן:

	 כמה היה צפוי לקבל בתחום זה? כשאישרו את תקציב המדינה במרץ, כמה ייחסו לסעיף הזה בהכנסה? 


אורי אולניק:

	זהו מכרז, ולכן לא יכולנו לדעת מה יהיה הסכום. הסכום הזה הוא קצת מעל מחיר המינימום. אינני יודע כמה כסף צוין בסעיף זה בעת עריכת התקציב, צריך לשאול את נציגי האוצר בעניין זה. 

יוסף פריצקי:

	 זה יימצא בחוברת התקציב.

אורי אולניק:

	ייתכן שהמשבר שהיה בשנה האחרונה בענף התקשורת ישתקף גם בפער לעומת ציפיות הלגיטימיות שהיו למשרד האוצר בתחילת התקופה.

אבשלום וילן:

	 לפני שנה נערך דיון גדול מאוד, והוסבר לנו שזהו מין מס אנכרוניסטי: עדיף להוזיל את המחירים במקסימום ולגבות מהחברות מס הכנסה וכו'. הדברים צריכים להיות תלויים בנפח הפעילות ובגביית המס הכוללת ולא ברישיון תמלוגים שהוא אנכרוניסטי מטבעו. הייתה הסכמה פה אחד של הוועדה בעניין זה. כעת מבקשים להעלות זאת שוב?

אורי אולניק:

	אנחנו הולכים עקב בצד אגודל בנושא זה. בעמוד 2, בסעיף א למכתבו של השר, הוא מציין בעצמו שתשלום תמלוגים הוא נטל מס. זו העמדה המסורתית של משרד התקשורת. אילו יכולנו להגיע למצב שבו לא יהיו כלל תמלוגים בענף הזה, היינו מברכים על כך. אך עדיין משרד האוצר מסתמך בכל שנה על סכומים משמעותיים שייגבו בסעיף זה, והירידה היא הדרגתית. זהו המקסימום שאפשר היה להסכים עליו עם משרד האוצר. את זה אנחנו מבקשים לאשר.

היו"ר יעקב ליצמן:

	אין לחברים עוד הערות, אך אינני יכול להעלות את הנושא להצבעה משום שבשלב זה לא נוכח בדיון יועץ משפטי. 

אורי אולניק:

	אני מבקש שהוועדה תצביע בכל זאת, ואם יהיו הערות משפטיות – נחזור לוועדה כדי להעלות אותן. 

היו"ר יעקב ליצמן:

	אני מעלה את הנושא להצבעה כפוף לאישור ההצבעה על ידי הייעוץ המשפטי של הוועדה: תקנות הבזק (שידורי טלוויזיה באמצעות לוויין) (דמי רישיון ותמלוגים) (תיקון), התשס"ב2001- אושרו פה אחד. 

	אני מודה לכולם. הוועדה תצא להפסקה קצרה. 


2. העברות תקציביות

היו"ר יעקב ליצמן:

	 אני מחדש את הישיבה. נתחיל בהעברות של משרד השיכון. הראשונה היא בקשה מספר 286. 

רותם פלג:

	מדובר בהפרשת רזרווה להתייקרויות בתקציב מענקי בינוי ושיכון לשם תקצוב הסעיפים השונים בהתאם לביצוע בפועל. זה קשור לפרויקט של השר שרנסקי.

עופר חוגי:

	 כמה כבר הועבר לצורך המבצע הזה, מבצע מכירות הדירות?

מוסי רז:

	 השר שרנסקי עצמו עולה למדינה כמו 50,000 בחורי ישיבה. 

רותם פלג:

	אני מפרט את בקשה 286: מדובר בהפשרת רזרווה להתייקרויות. הביצוע בפועל בסעיף הזה היה גבוה מהתקציב המקורי. 

יוסף פריצקי:

	 אני מבקש לשאול: מוסיפים כאן 60 מיליון ש"ח לעולים חדשים. האם יש יותר עולים מהצפוי?

רותם פלג:

	לא, אבל יש ביצוע רב יותר. בעיקר במענקים בשכר דירה. 

יוסף פריצקי:

	 מתוך 77 מיליון ש"ח בסעיף הכללי נותנים 60 מיליון לעולים חדשים. 

רותם פלג:

	סעיף העולים החדשים מתחלק לשניים: אלה שמקבלים קצבה בעת עלייתם; אלה שנתמכים על ידי הביטוח הלאומי. מספר העולים לא גדל. מספר הנתמכים עלה. אני מבהיר ש	כל סעיפי הביטוח הלאומי גדלו, ובתוכם העולים החדשים. 

היו"ר יעקב ליצמן:

	 היתרון היחיד של הביטוח הלאומי הוא בנושא משפחות ברוכות ילדים.

יוסף פריצקי:

	 זה נכו. הפרמיה שמשולמת לביטוח הלאומי נקבעת בחוק. היא נקבעה לפני 25 שנה והיא מזמן איננה נכונה: תוחלת החיים עלתה, אבל הפרמיה לביטוח זקנה לא עלתה. לכן המוסד לביטוח לאומי נמצא בגירעון אדיר בכל הנוגע לביטוח זקנה. גם בתאונות עבודה, למשל, הפרמיה לא עלתה, למרות שיש היום הרבה יותר עובדים. הביטוח הלאומי נמצא במצב אקטוארי מטורף. רואי החשבון אינם מוכנים לחתום על הדו"ח. 

היו"ר יעקב ליצמן:

	 אינני בטוח שזאת הסיבה. 

רחמים מלול:

	 המבצע הוא סיוע לאזורי עדיפות לאומית? האם אין הפחתה של 20% במענקים? הרי הייתה הדרגתיות בעניין זה. 

רותם פלג:

	ההפחתה לא הורידה בהרבה את הביצוע. היה גירעון קודם. לשאלת ח"כ מלול אני מבהיר שזה המצב למרות הירידה של 20% במענקים.

היו"ר יעקב ליצמן:

	אני מעלה להצבעה את בקשה מספר 286: הבקשה אושרה. 

	נעבור לבקשה מספר 289. 

רותם פלג: 

	זוהי בקשה לבצע שינויים פנימיים בתקציב המרכז למיפוי ישראל לשם תקצוב השתתפות מנהל מקרקעי ישראל בהקמת מרכז המידע הגאוגרפי ובעבודות מדידה. אני מבהיר שהמרכז למיפוי ישראל ביצע עבודה עם גורמי חוץ. יש עבודה, וצריך להעביר את הכסף. 

היו"ר יעקב ליצמן:

	 אם יש כסף מיותר צריך להעבירו למדינה. 

יוסף פריצקי:

	 זהו כסף מותנה. 

עופר חוגי:

	באילו עבודות חוץ מדובר? וכמה חרדים עובדים שם? 

משה גפני:

	 אני מבקש שהמרכז למיפוי ישראל יבצע גם מיפוי של חופי הים התיכון. 

רותם פלג:

זה מתבצע כעת, יחד עם המכון הגאולוגי. 

נחום לנגנטל:

	זה ייקח שנים. 

משה גפני:

	על שולחן וועדת הפנים מונח חוק חופי הים התיכון. אנחנו מעוניינים במיפוי הזה. 

היו"ר יעקב ליצמן:

	 אני מעלה להצבעה את בקשה מספר 289: הבקשה אושרה. 

	נעבור לבקשה מספר 333.  אלה שינויים לשם תקצוב פעולות. יש שם התחייבות גדולה לרישום קרקעות, הקיצור – כל התקציב בקרקע. 

יוסף פריצקי:

	 אינני מבין זאת: לפי הנתונים גורעים מרישום זכויות ומעבירים להסדר קרקעות. 

רותם פלג:

	אלה שינויים של המרכז למיפוי ישראל לפי הביצוע בפועל. 

נחום לנגנטל:

	אנחנו נמצאים בסוף השנה, סעיף אחד נוצל יותר מאשר סעיף אחר ולכן מבצעים העברה בהתאם. 

יוסף פריצקי:

	 זה מה שמטריד: שלא ניצלו את התקציב ברישום זכויות. חצי מהמדינה יושבת על הקרח. אם יש צורך בעובדים נוספים, שיוציאו את העבודה לגורמי חוץ. 

נחום לנגנטל:

	ההכנסות כאן נובעות מעבודה שהגוף מבצע לאחרים. 

רותם פלג:

	נכון, הוא מבצע מדידות למשרדי ממשלה שונים. 

היו"ר יעקב ליצמן:

	אני מעלה להצבעה את בקשה מספר 333: הבקשה אושרה.

	נדון כעת בבקשה מספר 375. מדובר בשינויים בתקציב הפיתוח של משרד השיכון. 

משה גפני:

	האם "בנייה כפרית" היא בנייה לקיבוצים או להתנחלויות? 

אסף רגב:

	מדובר בבנייה כפרית לכל היישובים הכפריים. 

אבשלום וילן:

	 כתוב שמדובר כאן ביישובי הגדר, אלה בדרך כלל קיבוצים ומושבים. 

אסף רגב:

	אלה יישובי גדר, יישובים שנמצאים בסמוך לגבול לבנון. הייתה החלטת ממשלה להשתתף ב5- מיליון ש"ח.

היו"ר יעקב ליצמן:

	 אני מעלה להצבעה את בקשה מספר 375: הבקשה אושרה. 

	נעבור לבקשה מספר 387: שינויים בתקציב משרד הבינוי והשיכון לשם תיקון תקציב רכישת דירות נ"ר מהכנסות ממכירת דירות בדיור הציבורי. 

	אני מעלה להצבעה את בקשה מספר 387: הבקשה אושרה. 

כעת תידון בקשה מספר 424: שינויים פנימיים בתקציב המרכז למיפוי ישראל. כבר נדונה בקשה כזאת. מדוע יש צורך במדידה נוספת? 

מוסי רז:

 כנראה שצריך עוד כסף לכך. 

רותם ארז:

	נכון, זאת פנייה שנכנסה באיחור.

היו"ר יעקב ליצמן:

	 אני מעלה להצבעה את בקשה מספר 424: הבקשה אושרה. 

	אנו עובדים לדון בבקשות 448-447.

משה גפני:

	אינני מבין כיצד יש כל כך הרבה כסף ברזרווה הכללית. 

היו"ר יעקב ליצמן:

	 אחרי שמעבירים את התקציב לישיבות יש רזרווה מאוד גדולה פתאום, יש שפע. 

משה גפני:

	 אם כן, כדאי תמיד להעביר לישיבות, ואז תהיה רזרווה. 

אסף רגב:

	אני מבהיר שמדובר בהעברה מסעיף 70 שהוא סעיף של משרד השיכון, דרך הרזרווה הכללית, לסעיף אחר של משרד השיכון. 

יוסף פריצקי:

	במקום תקציב פיתוח במשרד השיכון – כלומר, פיתוח לשנים הבאות, למימון תכניות המשך וכו' – נותנים את הכסף למבצע פופוליסטי של שר. רותמים את העתיד לטובת המבצע. זאת המשמעות. אין לכך שום משמעות אחרת. מהפיתוח לוקחים 153 מיליון ש"ח ומעבירים למבצע. 

אסף רגב:

	מדובר בכסף מזומן שנועד למימון התחייבויות, ולא בהשקעה לעתיד. 

יוסף פריצקי:

	אבל לקחו גם 75 מיליון ממימון תכנית המשכית. 

היו"ר יעקב ליצמן:

	 מדוע ח"כ פריצקי מתרעם כעת? זה קרה גם בבקשות קודמות. 

יוסף פריצקי:

	 הבעיה היא שהשר דוחה התחייבויות לאנשים כדי לממן את המבצע שלו. 

מוסי רז:

	 והחמור הוא שהשר לא הגיע לוועדה כדי לקבל אישור על המבצע. הפנייה אלינו היא רק אחרי שהכסף נגמר. 

יוסף פריצקי:

	 בסעיף 7072 כתוב שיש התחייבויות משנים קודמות. הן כבר קיימות. איך גורעים מהן? 

אסף רגב: 

	בפועל הן נמוכות יותר, לאור הביצוע. 

היו"ר יעקב ליצמן:

	כלומר, יש הבדל בין התחייבויות שנצפו להתחייבויות בפועל. 

מוסי רז:

	קודם הוסיפו 6 מיליון ש"ח לבנייה כפרית, וכעת, לפי הבקשה הזאת, מורידים 7.5 ממנה מיליון ש"ח. 

היו"ר יעקב ליצמן:

	 אני מעלה את בקשות מספר 448-447 להצבעה: הבקשות אושרו. 

	נעבור לדון בבקשה מספר 449. 

משה גפני:

	 אני מבקש להבין את הבקשה: מעבירים כסף לפיתוח תשתיות ליישובי מיעוטים ולסיוע באזורי עדיפות לאומית ומורידים מוותיקים ומחסרי דירה?

רותם פלג:

	זה איננו נכון.

מוסי רז:

	אני מבקש להפנות את תשומת הלב: כתוב בכותרת שהנושא הוא העברה לבדואים, אבל הסכום הגדול ניתן למתנחלים – 380 מיליון. 

היו"ר יעקב ליצמן:

	 אולי גם הבדואים הם מתנחלים. 

משה גפני:

	מדובר בהפחתה של 425 מיליון ש"ח מעולים חדשים ומאנשים חסרי דירה, ובהוספה של 5 מיליון ש"ח לקיבוצים, 40 מיליון ש"ח למבצע לעולי אתיופיה, 380 מיליון ש"ח לאזורי עדיפות לאומית ו200,000- ש"ח לפיתוח תשתיות ביישובי המיעוטים – וזאת הוצאה המותנית בהכנסה. 

רותם פלג:

	זה הביצוע, זה המצב. 

משה גפני:

	האם לא היה ביצוע?

נחום לנגנטל:

	זה פשוט: כתבו כאן 200,000 ש"ח למיעוטים כי חשבו שח"כ ברכה יֵשב כאן; וכתבו 5 מיליון ש"ח לקיבוצים כי יודעים שח"כ וילן כאן. 

יוסף פריצקי:

	 ומה לגבי האתיופים? חשבו שאני אשב כאן? 

רותם פלג: 

	מדובר בשני נושאים נפרדים – בדואים ואשראי. הסעיף שח"כ גפני דיבר עליו הוא סעיף האשראי והוא על פי הביצוע בפועל. 

מוסי רז:

	 הביצוע בפועל היה יותר ממה שחשבו? 

רותם פלג:

	הוא היה פחות ממה שחשבו. 

אבשלום וילן:

	 הסכום הגדול קשור למבצע של השר שרנסקי? 

מוסי רז:

	 אבל השר היה כאן לפני שבוע ואמר שהסכום הוא 200 מיליון ש"ח. 

רותם פלג:

	אני חוזר ומבהיר: זהו סעיף של אשראי, זה כסף שחוזר למדינה בסופו של דבר. הוא לא נספר בגירעון. 

משה גפני:

	 מהו הסכום המצוין לגבי עולים חדשים? 

רותם פלג:

	זהו ביצוע בפועל בסעיף המשכנתאות. מדובר באשראי ולא בסבסוד או מענקים. 

משה גפני:

	ובמשכנתאות היה עודף?

רותם פלג:

	בצד האשראי – כן. 

מוסי רז:

	 השר שרנסקי לוקח כסף מהעולים החדשים ונותן אותם להתנחלויות. 

יוסף פריצקי:

	 הוא לוקח את העולים להתנחלויות. 

היו"ר יעקב ליצמן:

	 אני מבקש להעלות את הבקשה להצבעה.

יוסף פריצקי:

	אינני מבין את הבקשה. אני מבקש התייעצות סיעתית עד מחר כדי שפקידי האוצר יבהירו מה הולך לאיפה. 

היו"ר יעקב ליצמן:

	 אני מסכים להתייעצות סיעתית של חמש דקות. 

יוסף פריצקי:

	 המטרה איננה לעכב את הדברים אלא להבין אותם. אני מבקש שנציג משרד האוצר יגיע הנה מחר ויבהיר את הדברים. יש כאן אנשים מודאגים. 

רחמים מלול:

	 למה הכוונה בסעיף "ותיקים חסרי דירה"?

עופר חוגי:

	 אני חוזר ומבקש לקבל מסמך המפרט מה קרה בכל תכנית, מה יצא ומה נכנס, לגבי כל הסעיפים. 

היו"ר יעקב ליצמן:

	 אילו סעיפים?

עופר חוגי:

	 אני מבקש פירוט לגבי כל סעיפי התכניות. אני רוצה לדעת ממי גרעו כספים. 

משה גפני:

	 משרד השיכון אומרים שיש חסר בביצוע. 

עופר חוגי:

	 זה לא היה כך בשנה שעברה.

היו"ר יעקב ליצמן:

	 בכל שנה זה אותו דבר. 

אריאל לוין: 

בתקציב יש אשראי של 3.5 מיליארד ש"ח.  לרוב ההתאמות נעשות במהלך השנה. אך כאן, גם בגלל המבצע, כל ההתאמות נעשות כעת. מתאימים את התקציב לביצוע בפועל. 

אלה הלוואות בלבד, רק אשראי. 

עופר חוגי:

	האם יש מענקים ברזרווה שלא נוצלו? 

רותם פלג:

	נושא המענקים נדון בפנייה קודמת. כעת מדובר באשראי. 

אבשלום וילן:

	 כלומר, הרוב כבר ניתן, נכון? השר שרנסקי קיים מבצע להתנחלויות, הוציא את הכסף, ואנחנו חותמת גומי. זאת המשמעות של הדברים. 

היו"ר יעקב ליצמן:

	קיבלתי מכתב מהאוצר שלפיו אם לא נעביר פניות, יפסיקו את האשראי. 

עופר חוגי:

	 נכון, כי הבנקים משלמים כל הזמן. 

מוסי רז:

	 כל גורם אחר מגיע לוועדה כדי לאשר סכומים פעוטים ממש, אבל השר שרנסקי מוציא סכומים אדירים ואיננו מגיע.

משה גפני:

	 ח"כ פריצקי אומר שהחרדים הם בשר תותחים: שלוקחים מהם את הכסף למשכנתאות ונותנים אותו להתנחלויות. האם זה נכון? 

היו"ר יעקב ליצמן:

	 זה לא יעלה על הדעת.

אבשלום וילן:

	 זה נורא. השר פועל בלי ועדת הכספים, משתמש בכספי ציבור – ב380- מיליון ש"ח על דעת עצמו, בלי גיבוי. האם זה בסדר? 

מוסי רז:

	 לדעתי צריך להזמין את השר לכאן. 

יוסף פריצקי:

	 מעבר לבעיה האידאולוגית שיש לי לגבי מי שמתגורר בשטחים, יש לי בעיה גדולה עוד יותר עם עולים או חרדים – אנשים עניים ואומללים ששולחים לגור בשטחים כבשר תותחים. זאת המשמעות, וזה לא בסדר. 

נחום לנגנטל:

	מי שגר בשטחים הוא בשר תותחים? ומה לגבי הדולפינריום? 

יוסף פריצקי:

	 היישוב תל ציון נמצא ליד רמאללה. למה מיישבים שם? אין מקום בנגב? 

עופר חוגי:

	 למה שלחו את העולים לאריאל? 

יוסף פריצקי:

	 אלה שעוברים לגור שם מתוך אידאל – זה עניין אחר. 

נחום לנגנטל:

	אינני מאמין שיש חרדי אחד שמתגורר בעמנואל בניגוד לרצונו. 

מוסי רז:

	 כל החרדים שם אינם רוצים בכך. 

היו"ר יעקב ליצמן:

	 אנחנו נדחה את הדיון בבקשה זו לישיבה הבאה. נשמע הסבר על הדברים, ואם הוא לא יהיה מקובל עלינו – נדחה. 

משה גפני:

	 היו"ר דוחה את המועד על פי בקשתו של ח"כ פריצקי?

היו"ר יעקב ליצמן:

	 לא, יש כאן כמעט בקשה פה אחד לדחות. 

	נדון כעת בבקשה מספר 459. 

מוסי רז:

	אני מעיין בבקשה 459.  כמעט כל ההעברות כאן הן לאבטחת מתנחלים במזרח ירושלים. זאת הבעת אי אמון במשטרה. 

היו"ר יעקב ליצמן:

	 המשטרה היא שמבקשת להעביר את הפעילות. 

מוסי רז:

	 אולי ישלמו לחברה פרטית שתכבוש את עזה? האם מדובר בהרשאה להתחייב? 

אסף רגב:

	כן, בלבד. 

מוסי רז:

	 מדוע עלתה האבטחה במזרח ירושלים? האם לא ידעו מראש כמה הדבר יעלה? 

אריאל לוין:

	אני מבהיר שכמות המאבטחים עלתה בגלל האיומים האחרונים, והכול נעשה בהמלצת המשטרה. זהו תכתיב של המשטרה. 

מוסי רז:

	 ב31- במרץ אושר התקציב, האם לא ידעו אז שיש אירועים? 

היו"ר יעקב ליצמן:

	 נראה שההסבר לא יעזור הפעם, כי לא נבין זאת ממילא. 

עופר חוגי:

	 אני מבקש לשאול על סעיף מימון הקמת מוסדות ציבור למבני דת. 

יוסף פריצקי:

	כן, האם זוהי עבודת הוועדה הבין-משרדית?

אסף רגב:

	לא. זה סך הכול התקציב. 

אריאל לוין:

	זה איננו קשור לוועדה הבין-משרדית למרות שהיא נמצאת באותה תכנית. 

יוסף פריצקי:

	 איפה יושבת הוועדה הזאת?

אסף רגב:

	הוועדה יושבת במשרד השיכון, ופועלת בשיתוף פעולה עם משרד הדתות. אני מבהיר שהבקשה איננה קשורה לוועדה. 

משה גפני:

	 מדובר במוסדות ציבור ולא במבני דת. 

עופר חוגי:

	נאמר שהתקציב הזה איננו קשור לוועדה. אם כן, מה בונים לפיו? 

רחמים מלול:

	האם אלה מקוואות לפי החלטת ועדת ברודט? 

אסף רגב:

	לא. 

היו"ר יעקב ליצמן:

	 אני מציע שהפקידים ימסרו את הקריטריונים. נקיים כעת הצבעה. 

עופר חוגי:

	 אני מבקש שהחומר יועבר עד מחר. 

היו"ר יעקב ליצמן:

	 אינני מסכים לכך.  אם ח"כ חוגי מוכן להפיל את הבקשה, שיצביע נגד. 

רחמים מלול:

	 יש כאן סעיף הנוגע לפיתוח תשתיות ביישובי מיעוטים. מדוע יש בו הפחתה? 

מוסי רז:

	 כדי לממן את האבטחה של המתנחלים. מדוע הפחיתו מהעולים? כנ"ל? ולמה מקצצים 6 מיליארד? כי הכסף הוצא שם. 

עופר חוגי:

	 אני מבקש לקבל את הקריטריונים עד מחר. 

יוסף פריצקי:

	חוץ מקריטריונים, אני מבקש לדעת מה בנו השנה, לאן הלך הכסף. 

אבשלום וילן:

	החברים מבקשים לקבל נתונים כמה מקוואות נבנו לש"ס וכמה למפד"ל? 

מוסי רז:

	 בשבות רחל נבנו ארבעה מקוואות ובחולון – אחד. 

מוחמד ברכה:

	 אני מבקש לשמוע את התשובה לשאלתו של ח"כ מלול. 

היו"ר יעקב ליצמן:

	 אם כן, הפקידים יעבירו מחר מידע, ואנחנו מבקשים התייחסות גם לנושא ההפחתה לתשתיות ביישובי מיעוטים. 

אסף רגב:

	מדובר ביתרת כספים שלא תנוצל בשנת 2001 ביישובי המיעוטים. 

רחמים מלול:

	 מדוע היא לא תנוצל? 

עופר חוגי:

	 אפשר לבנות בה בתי כנסת, מקוואות.  שמעתי שהקיבוצים מבקשים לבנות בתי כנסת אצלם. 

היו"ר יעקב ליצמן:

	 אני מבקש לקיים הצבעה. 

רחמים מלול:

	אנו מבקשים לקיים התייעצות סיעתית. 

היו"ר יעקב ליצמן:

	אם כן בעוד כמה דקות תהיה הפסקה, יינתנו חמש דקות להתייעצות סיעתית, ונחזור לבקשה הזאת אחר כך. 

	 אנחנו עוברים לבקשות מספר 307, 324 ו325- של משרד החקלאות. 

חיים פרננדז:

	הפנייה הזאת קושרת בין שלושה סעיפים: סעיף 33, סעיף 32 וסעיף 72. מטרתה לתקצב את כל סעיפי השכר במשרד החקלאות. לצורך כך גויסו תקציבים שלא נוצלו והופשרה רזרווה להתייקרויות. 

רחמים מלול:

	 מדוע התמיכות לא חולקו?

חיים פרננדז: 

	בסעיף 32 כל התמיכות חולקו, ונשארה רק הרזרווה להתייקרויות. העברנו אותה לסעיף השכר. 

יוסף פריצקי:

	במשרד החקלאות הכול הוא לשכר? כולל שירותים וטרינריים, מחקר? 

חיים פרננדז:

	נכון. נחתם הסכם בעניין זה. 

היו"ר יעקב ליצמן:

	 אני מעלה להצבעה את הבקשות מספר 307, 324 ו325-: הבקשה אושרה .

	נעבור כעת לבקשות מספר 315 ו322-. 

חיים פרננדז:

	הפנייה הזאת קושרת בין סעיפים 32 ו33-: העברה של מיליון ש"ח לסעיף 33. נוסף על כך יש תקצוב בתוך סעיף 33. הפעילויות המתוקצבות הן תגבור יחידת ההדרכה החקלאית, השירותים הוטרינריים, הגנת הצומח – בעצם רוב יחידות המשרד. 

יוסף פריצקי:

	למה הכוונה ב"תגבור חיטה מקומית" בסעיף 3699? 

חיים פרננדז: 

	אסביר זאת: במסגרת מלאי החירום המדינה מחזיקה חיטה. מדי שנה היא חותמת על הסכם עם קבלן לתקופה של כשנה, והוא מחזיק את המלאי. זהו מימון החזקת המלאי והוצאות המימון. מחדשים את המלאי פעם בשנה. הדבר נעשה בשיתוף עם משרד הביטחון. 

היו"ר יעקב ליצמן:

	 אני מעלה להצבעה את הבקשות מספר 315 ו322-: הבקשות אושרו. 

	נעבור כעת לבקשה מספר 402. 

חיים פרננדז: 

	הפנייה נועדה לבצע שינויים פנימיים בתקציב משרד החקלאות, כולל השתתפות נציבות המים במשרד. מדובר באגף הדיג ובמנהל המחקר חקלאי. הגוף מבצע מחקרים בנושא מים. 

יוסף פריצקי:

	 למה מתייחס הסעיף "מכוני מחקר"?

היו"ר יעקב ליצמן:

	 אני מעלה להצבעה את בקשה מספר 402: הבקשה אושרה. 

	אנו עוברים לבקשה מספר 482.

חיים פרננדז:

	הבקשה נועדה לבצע שינויים בתקציב התמיכות של משרד החקלאות, כולל תקצוב של 28 מיליון ש"ח למימון התמיכה האזורית השנתית בשטחי החיטה. השנה, בגין שנת השמיטה, התמיכה כפולה: גם השלמה ממחיר המספוא למחיר החיטה – התמיכה החריגה; וגם השלמה ממחיר חיטה ל82%- מעלויות הייצור - כמו בכל שנה. 

יוסף פריצקי:

	 משלימים ממחיר מספוא למחיר חיטה משום שהמאפיות סירבו לקבל את התוצרת. זאת הבעיה. 

אבשלום וילן:

	 מי שנפגע הם החקלאים. 

יוסף פריצקי:

	 מי שנפגע הוא משלם המסים.

היו"ר יעקב ליצמן:

	 אני מעלה להצבעה את בקשה מספר 482: הבקשה אושרה. 

יוסף פריצקי:

	 אני מבקש רוויזיה בתוך חמש דקות. 

משה גפני:

	האם ח"כ פריצקי רוצה לקלקל לחקלאים? 

נחום לנגנטל:

	מקומות ששומרים על שנת השמיטה לפי ההלכה אינם יכולים לספק חיטה. 

משה גפני:

	הכסף איננו מיועד רק לתשלום בגין שמיטה, אלא גם לנושאים אחרים. ובזכות החקלאים ששמרו על שנת השמיטה כהלכתה יורד גשם השנה. 

היו"ר יעקב ליצמן:

	 נדון בבקשה מספר 411 בנוגע לזבוב הים. 

חיים פרננדז: 

	אפרט את הבקשה: הפנייה נועדה לבצע שינויים בתקציב משרד החקלאות והיא כוללת תקצוב של 5 מיליון ש"ח במזומן לתגבור פרויקט הדברת זבוב הים התיכון. מדובר בעיקר בהדברות במטעים ובפרדסים. הנושא השני הוא השלמת מענק למגדלי פרחים בגין תכניות השקעה משנת 1996. 

היו"ר יעקב ליצמן:

	 היה צריך לקיים דיון בנושא זה, אבל נוותר עליו כעת. 

	אני מעלה להצבעה את בקשה מספר 411: הבקשה אושרה. 

אוון קרשנר:

	אני מזכיר לוועדה שיש שתי בקשות מעוכבות. 

משה גפני:

	 המון כסף בבקשות שאנחנו דנים בהן הולך למשכורות, כמה מהמשתכרים חרדים? 

אבשלום וילן:

	 ח"כ גפני, עליך לדאוג לכולם, כך אמרת בריאיון עמך.  

משה גפני:

	 לכן אני מצביע בעד. 

נחום לנגנטל:

	החרדים לא רוצים לעבוד. 

משה גפני:

	 זה לא נכון, אני מכיר אנשים שרוצים לעבוד, האם אתה מוכן להכניס אותם לעבודה, ח"כ לנגנטל?

היו"ר יעקב ליצמן:

	 נצא כעת להפסקה קצרה. 

(הפסקה).

נחום לנגנטל:

	אני מחדש את הדיון. נתחיל בבקשה מספר  453 של משרד הדתות. 

יוסף פריצקי:

	 הבקשה ברורה. ההסבר ברור. 

יגאל גדרון:  

	מדובר בשינויי תקציב פנימיים במשרד הדתות הכוללים שינויים בתמיכה בישיבות ובסעיף הנהלת בתי הדין הרבניים. 

משה גפני:

	אני מבקש לדעת מדוע מורידים כסף מהוועדה הבין-משרדית להקמת מבני דת, לאן מעבירים אותו? האם חסר כסף בבתי הדין הרבניים? 

יגאל גדרון: 

	מדובר במכוני גיור. 

משה גפני:

	 כלומר, מורידים מבתי עלמין וכו', כדי להוסיף לשם? מורידים 7 מיליון ש"ח מבתי הדין השרעיים והדרוזיים? מדוע?

	הבנתי ממר גדרון שלוקחים כסף מבתי הקברות. האם רוצים לקבור בו את מכוני הגיור הרפורמיים? 

יגאל גדרון: 

	הכסף למכוני הגיור לא נלקח מסעיף בתי העלמין השרעיים והדרוזיים. הוא ניתן במטרה למכוני הגיור. הסעיף השני שמתוקצב כאן הוא תמיכה בישיבות. הכול בהסכמת משרד הדתות. 

משה גפני:

	אני מבקש לומר כמה דברים: מדובר במכוני גיור שמשותפים למי שלועג ורוצה להפוך את הדת היהודית למין אפיזודה שאיננה קיימת. מה שהרפורמים והקונסרבטיבים עושים הוא לתקוע סכין בגבה של היהדות. אם נאשר כעת כסף לכך, יוקמו מכוני גיור שהופכים את כולנו ללעג ולקלס. 

	לאורך כל ההיסטוריה היהודית היו רפורמים כאלה. בכל פעם קראו להם בשם אחר. הם רצו לקעקע כל זיק של יהדות מעם ישראל. המצב הזה, שהמשרד לענייני דתות נותן כסף למכונים הללו, משמעותו שרוצים לחסל את העם היהודי. 

	האם חושבים לקנות את נושא מכוני הגיור בזכות ההעברות לישיבות? זה לא בא בחשבון. אני אצביע נגד תקציב הישיבות אבל גם נגד תקציב מכוני הגיור. אינני דואג לילדים שלי, אלא לילדים ברחוב אלנבי בתל-אביב. 

נחום לנגנטל:

	אני מבקש להגיב במשפט אחד: ראשית אני מסכים למה שאומר ח"כ גפני לגבי התנועה הרפורמית.

משה גפני:

	 אבל אתם משתפים אתם פעולה.

נחום לנגנטל:

	אבל ועדת נאמן החליטה את מה שהחליטה.

משה גפני:

	 גועל נפש. אנסו את העם היהודי. נאמן עשה שני דברים: הוא גם אמר על בני הישיבות שהם טפילים – ביטוי שנכנס לסלנג הישראלי; וגם נתן לגיטימציה לרפורמים. לכן הפכתי את הצעת ועדת נאמן להצעת אי-אמון בממשלה. 

נחום לנגנטל: 

	לדעתי זה חלק מעניין סביר, אלה אולפנים ליהדות ואין מדובר כאן בגיור. 

משה גפני:

	 אני קורא לכם לא לשתף עמם פעולה. 

אבשלום וילן:

	 אני חולק על ח"כ גפני לאורך כל הדרך. בארצות הברית רוב היהודים רפורמים. אם מדברים על אחדות העם  צריך לבצע את הדברים וגם לתת להם ביטוי כספי. אני אינני יהודי רפורמי, אלא יהודי חופשי. אבל אי אפשר לתקצב חלק אחד ולא לתקצב חלק אחר. 

משה גפני:

	 איש איננו מערער על מי שהוא יהודי, כולל היהודים הרפורמים והקונסרבטיבים בארצות הברית. ישראל, אף על פי שחטא ישראל הוא. כאן מדובר בגיור: בגוי שרוצה להיכנס לעם היהודי. לקיבוץ לא נכנסים בלי ועדה, אבל כאן הופכים ללעג ולקלס את הכניסה לעם היהודי. ח"כ לנגנטל טוען שאין מדובר בגיור אלא במכוני גיור. הרפורמים רוצים לגיטימציה, הם רוצים שיישבו עמם אנשים חובשי כיפות, כדי שהשלב הבא יהיה חיסול של העם היהודי. הם רוצים לתקוע סכין בגב היהדות. 

נחום לנגנטל:

	הנקודה ברורה. 

	אני מעלה להצבעה את בקשה מספר 453: הבקשה אושרה. 

משה גפני:

	 אני מבקש רוויזיה. 

נחום לנגנטל:

	בסדר, בעוד חמש דקות תהיה רוויזיה. 

	נעבור כעת לבקשה מספר 349, של משרד התקשורת. 

רביב סובל: 

	מדובר בבקשה להתאים את הסעיפים לפרויקטים שהמשרד רוצה להוציא. במסגרת זו מתקצבים בעיקר את סעיף הקבלנים והשיפוצים במשרד. 

	מדובר בשיפוצים של הבניין ברחוב יפו, מול העירייה, שהוא בניין של המשרד. זהו בניין עתיק מימי המנדט שיעבור שיפוצים. כמו כן מתקצבים גירעון שכר בתקציב שיא כוח אדם, וכן מוסיפים הוצאה מותנית בהכנסה במנהל וארגון. 

נחום לנגנטל:

	אני מעלה להצבעה את בקשה מספר 349: הבקשה אושרה.

	לבקשת ח"כ גפני נדון כעת ברוויזיה על בקשה מספר 453. 

משה גפני:

	 אני קורא לח"כ לנגנטל, היו"ר, בקריאה של הרגע האחרון. למרות שיש כאן תקצוב לישיבות, אינני מוכן בשום אופן שיקנו אותנו באמצעות כסף לישיבות. לא מעניינים אותנו תלמידי הישיבות, ולא מקוואות ולא שום דבר: חשוב לנו העם היהודי. במצב הזה, שאנשים שאינם דתיים יתחילו לחשוב שאולי הרפורמים מקובלים, אנו מתקרבים למצב של תקיעת סכין בגבו של העם היהודי. 

	אני פונה לח"כ לנגנטל, היו"ר, ומבקש ממנו להצביע אתי בעד הרוויזיה משום שהוא יהודי שומר מצוות.

נחום לנגנטל:

	אני חוזר על עמדתי: אינני רואה בהעברה הזאת הכרה בארגונים הרפורמיים אלא מימוש של דו"ח נאמן לגבי המכונים בלבד. הדיון עצמו נעשה בבתי דין רבניים אורתודוכסיים לחלוטין, ואינני רואה בכך פגיעה בערכי הדת. 

	אני מקיים הצבעה על הרוויזיה לגבי בקשה מספר 453: הרוויזיה נפלה. 

משה גפני:

	 בושה לחברה בישראל היום. 

אבשלום וילן:

	 מה לעניין הבקשה על החיטה, שגם לגביה התבקשה רוויזיה? כוונתי לבקשה מספר 482. 

יוסף פריצקי:

	אני מוחק את הרוויזיה. 

נחום לנגנטל:

	הרוויזיה נמחקה. 

	נעבור לבקשה מספר 352. 

רביב סובל: 

	מדובר בתקציב בנק הדואר ושינויים בהיקף פעולותיו. מגדילים את גג ההוצאה ואת גג ההכנסות, כדי להתאימו לפעילות. 

יוסף פריצקי:

	יש כאן תוספת של  261,000 ש"ח לשכר ונכתב "עלות פרישתו של מנהל הבנק". מיהו מנהל הבנק?

רביב סובל:

	שמו מר אלמוג. הוא המנהל הקודם ופרש. במסגרת הפרישה משלמים לו חופשה צבורה, פדיון ימי מחלה, ימי חופשה וכו'. הוא עובד ותיק ביותר, יש לו זכויות משנים רבות, ולכן ההוצאות גבוהות.

	הכסף לכך מגיע מהרזרווה. 

נחום לנגנטל:

	אני מעלה להצבעה את בקשה מספר 352: הבקשה אושרה. 

	נדון כעת בבקשה מספר 474, שירותי כוח אדם וייעוץ. 

יגאל גדרון: 

	מדובר בשינויים פנימיים במשרד הדתות על פי בקשתו. 

משה גפני:

	 אינני מבין זאת. יש תלונה ששירותי הדת נשחקים. 

נחום לנגנטל:

	אני מבקש שנצביע על כך. הרפרנט הסביר שמדובר בשינויים פנימיים. 
	
	אני מעלה להצבעה את בקשה מספר 474: הבקשה אושרה.

	הבקשה הבאה שתידון היא בקשה מספר 334, של משרד התחבורה. יש לנו זכות לשמוע רפרנט של משרד התחבורה ולא של משרד האוצר. זוהי זכות גדולה. 

הרצל בן יהושע: 

	זוהי בקשה שמטרתה להעביר מזומן לפרויקט איילון צפון. המבצעת היא חברת נתיבי איילון. 

יוסף פריצקי:

	 הכוונה להשלמת הקטע שאחרי הרצליה, נכון? 

ולדימיר סימון:

	זה הקטע ההמשכי, הצפוני יותר, מ"שבעת כוכבים" צפונה. 

הרצל בן יהושע:

	הנקודה הסופית היא עד נתניה. הבקשה נוגעת לתשלום לחברת נתיבי איילון שמבצעת את החלק הזה של הכביש. זו העברה מכבישים בין עירוניים. 

נחום לנגנטל:

	מבחינה היסטורית, הייתה מחלוקת בין מע"צ לבין נתיבי איילון מי אחראי לקטע הזה. הייתה החלטה של היועץ המשפטי לממשלה בזמנו שהאחריות היא של מע"צ והביצוע הוא של נתיבי איילון. 

אני מבהיר שמע"צ, עוד לפני שנכנסה למשרד התחבורה, דרשה שנתיבי איילון יצטמצמו רק בתוך המטרופולין, אבל הכביש הזה כבר יוצא ממנו. 

ולדימיר סימון:

	כעת מע"צ נמצאים באותו משרד. 

נחום לנגנטל: 

	אני מעלה להצבעה את בקשה מספר 334: הבקשה אושרה. 

	אנחנו עוברים לבקשות מספר 364-363.

הרצל בן יהושע: 

	מטרת הבקשה היא להתאים את תקציב השכר של מע"צ. התקציב מתוקצב בחסר והפנייה באה להסדיר זאת. 

עופר חוגי:

	 כמה עובדים של חברות כוח אדם יש במע"צ? מה יקרה להם? הם יפוטרו או שיועסקו כקבועים? 

ולדימיר סימון:

	יש כ45- איש. לגבי העסקתם, נפעל לפי החוק. חלק ייקלטו במע"צ.

היו"ר יעקב ליצמן:

	 אני חוזר לנהל את הישיבה ומעלה להצבעה את הבקשות מספר 364-363: הבקשות אושרו.

	הבקשה הבאה שתידון כעת היא בקשה מספר 435.

הרצל בן יהושע:

	מטרת הבקשה היא לאפשר להתחייב לשדרג את קו הרכבת לבית שמש, הקיים כבר. 

אבשלום וילן:

	 האם לא הייתה החלטה עקרונית שקודם כל מפעילים את הקווים הישנים? 

הרצל בן יהושע:

	צריך לשפר את הקו הקיים כדי לאפשר את הפעלתו. אני מבהיר שזה הקטע הראשון של שדרוג הקו הישן. אינני יודע מתי תסתיים העבודה על הקו כולו. 

היו"ר יעקב ליצמן:

	 אני מעלה להצבעה את בקשה מספר 435: הבקשה אושרה. 

	הבקשות הבאות הן בקשות מספר 439-438.

הרצל בן יהושע:

	העברת הכסף נועדה לאפשר תקצוב של מחלף משה דיין. 

היו"ר יעקב ליצמן:

	 אני מעלה להצבעה את בקשות מספר 439-438: הבקשות אושרו.

	נדון כעת בבקשה מספר 393. 
	
אלעד דמארי:

	הפנייה נועדה לאפשר תגבור פעולות של פיתוח מוסדות הכשרת כוח אדם בתיירות. זוהי העברה של 208,000 ש"ח לתשתית הכשרת כוח אדם בתיירות. יש כמה בתי ספר להכשרת עובדים לתיירות, בעיקר מלון תדמור בהרצליה. 	

היו"ר יעקב ליצמן:

	 אני מעלה להצבעה את בקשה מספר 393: הבקשה אושרה.

	נדון בבקשה מספר 403.

אלעד דמארי:

	זוהי הפנייה המסכמת לסוף השנה. היא נוגעת ראשית לרכישת מכונית ממוגנת לשר התיירות החדש, שנית לתחילת עלות המעבר של המשרד לבניין ג'נרלי, וכן מעט לשכר לשכות בחו"ל. 

אבשלום וילן:

	 השר בני אלון לא נסע במכונית ממוגנת כשהיה חבר כנסת?

נחום לנגנטל:

	לא. 

היו"ר יעקב ליצמן:

	 איננו מתנגדים למכונית ממוגנת. 

אבשלום וילן:

	אינני מתנגד, אך לא ברור לי מדוע לא הייתה לשר מכונית כזאת כשהיה חבר כנסת.

היו"ר יעקב ליצמן:

	בוועדת הכנסת הצעתי לדון במיגון מכוניות לחברי הכנסת. הצעתי שיהיה מלאי של מכוניות ממוגנות, ואפשר יהיה לקבל את המכוניות ליום אחד. 

עופר חוגי:

	 אני מבקש לשאול מתי ייכנס לתוקף סבסוד הארנונה לבתי המלון הסגורים?

אלעד דמארי:

	זהו איננו סבסוד אלא השתתפות בהוצאות הארנונה יחד עם הרשות המקומיות, שתחול על כל בתי המלון. 

עופר חוגי:

	 אבל הבנתי שמיום 1 בינואר 2001 בתי המלון האלה הפסיקו לשלם ארנונה. 

אלעד דמארי:

	היה סיכום עם המלונאים לגבי שנת 2001. כאמור, אחרי הדיונים עם המלונאים הושג סיכום לעניין שנת 2001. בינתיים שולם הרבעון הראשון של השנה. תקנות המנכ"ל מתפרסמות היום או בימים הקרובים. אפשר יהיה להתקדם בנושא. 

עופר חוגי:

	האם יהיה פטור מלא למלונות?

אלעד דמארי:

	אם מדובר ברשות שעומדת בקריטריונים, תהיה הנחה של 66%, כמו שנקבע ברבעון הראשון. המדינה משתתפת בחצי מזה. 

עופר חוגי:

	האם יהיה סבסוד ארנונה לבתי מלון סגורים?

אלעד דמארי:

	בנושא הזה אי אפשר להבחין בין בתי מלון סגורים או פתוחים כי מדובר בארנונה. לגבי סבסוד ומענקים אחרים, אינני יודע אם יש מקום לתת מענק דווקא למלון שסגר ולא למלון שחורק שיניים וממשיך להתמודד עם המצב.

	יש מסגרת כוללת של סיוע, שיש בה שלושה אלמנטים: הקלה בארנונה, קרן שיווק – שמלונות סגורים לא ייהנו ממנה, והלוואות למלונאות.

היו"ר יעקב ליצמן:

	 אני מעלה להצבעה את בקשה מספר 403: הבקשה אושרה.

	אנו עובדים לדון בבקשה מספר 417. 

אלעד דמארי: 

מדובר בקרן הלוואות למלונות בהיקף של 400 מיליון ש"ח. שר האוצר החליט על מתן ערבות מדינה לקרן ההלוואות בסך 400 מיליון ש"ח. אחד מהאלמנטים בקרן הוא סבסוד הריבית. יש כאן הרשאה להתחייב לסבסוד הריבית. 

יוסף פריצקי:

	האם זו תהיה ריבית דולרית? 

אלעד דמארי:

	לדעתי המלונות יבחרו ריבית דולרית, אבל זה כנראה יהיה גמיש. 

עופר חוגי:

	 מה הקריטריונים לחלוקה?

אלעד דמארי:

	מלון פעיל, זהו הקריטריון העיקרי. שיעור ההלוואות ייקבע לפי מפתח. יהיו קריטריונים כשהקרן תתחיל לפעול. היא תתחיל לפעול בעוד שבועיים. 

עופר חוגי:

	 איך קרן יכולה לפעול ללא קריטריונים? יש צורך בשנה לפחות כדי לגבש את הקריטריונים. 

היו"ר יעקב ליצמן:

	זה לא נכון,  אלה אינן ישיבות. 

אבשלום וילן:

	 ישיבה איננה מייצרת כלום, אבל כאן אפשר להשוות את הדברים יותר בקלות, זה גוף כלכלי. 

עופר חוגי:

	 ישיבה מייצרת יותר מפקולטה, יותר מחלק מהפקולטות - למשל אלה שלומדים בהן ספרות. 

היו"ר יעקב ליצמן:

	זוהי חריגה מהדיון. אני מעלה את בקשה מספר 417 להצבעה: הבקשה אושרה. 

	אנו עוברים לבקשות מספר 419-418. 

יוסף פריצקי:

	אסביר את הדברים: פנייה זו נועדה להעביר כסף מסבסוד אשראי לסעיף הוצאות שונות על מנת לאפשר מניות של חברה לפיתוח התיירות על ידי המדינה בעקבות סגירת החברה. 

אלעד דמארי:

	זאת רכישה של מניות חפ"ת, חברה ממשלתית שנמצאת בהליכי סגירה זה זמן מה. היא משלמת את המחויבויות השוטפות שלה. יש תהליך חשבונאי שלפיו המדינה קונה את המניות מהחפ"ת ואחר כך מקבלת את הכסף בחזרה, מהנכסים, בעת סגירת החברה. זהו מהלך נדרש. 

יוסף פריצקי:

	 ממי קונים את המניות? החברה היא של המדינה, לא? 

אלעד דמארי:

	יש גם מניות של גופים אחרים: המלונאים ואחרים. אינני בקיא בפרטים, אבל זהו הליך חשבונאי לחלוטין. 

היו"ר יעקב ליצמן:

	 אני מעלה להצבעה את הבקשות מספר 449-448: הבקשות אושרו.

	הבקשה הבאה שתידון היא בקשה מספר 413 של משרד התחבורה. הבקשה מחולקת כעת לחברי הוועדה. 

הרצל בן יהושע:

אלה שינויים פנימיים בתקציב פיתוח משרד התחבורה ומע"צ, וכולל בעיקר העברת כסף למרכז לתחבורה ולחניית לילה של הרכבת הקלה. וכן יש כאן הרשאה להתחייב לגבי איילון צפון – קודם עברה הבקשה לגבי המזומן. 

היו"ר יעקב ליצמן:

	 אני מעלה להצבעה את בקשה מספר 413: הבקשה אושרה. 

	נדון כעת בבקשה מספר 490 של משרד הדתות, שנוספה כעת. 

יוסף פריצקי:

	 אני מבקש לשאול שאלה ראויה ונכונה: אינני מבין מה הולך כאן. אם הכסף הזה הגיע, מדוע חיכו אתו עד עתה? ואם הכסף לא הגיע הרי שלכאורה האוצר נראה כמי שנכנע לסחטנות. אני מבקש מהרפרנט להסביר לי את המצב. אם הכסף מגיע – למה היה צריך לעבור את דרך הייסורים הזאת? 

יגאל גדרון: 

	לא אשיב כאן במקום שר האוצר. 

עופר חוגי:

	 אבל חסר כאן כסף.

יוסף פריצקי:

	13 מיליון ש"ח עברו בבקשה הקודמת. אני זוכר את החשבונות טוב יותר מכם. 

נחום לנגנטל:

	זה היה בהצעה שח"כ גפני התנגד לה. 

היו"ר יעקב ליצמן:

	 מילא ששר האוצר התרגז בנושא הישיבות, וגם המנכ"ל מר מראני ואחרים, אבל למה חברי הכנסת מתרגזים? אני מסכים לשאלתו של ח"כ פריצקי, היה צריך להעביר את הכסף לפני חודש. 

יוסף פריצקי:

	 אחת משתיים: אם הכסף לא מגיע לישיבות – הוא לא מגיע גם היום. אין מקום להיכנע לסחטנות. אבל אם הוא מגיע להן – למה היינו צריכים לעבור את כל התהליך הזה? 

משה גפני:

	 אני מבקש להצטרף לדברים של ח"כ פריצקי, לשם שינוי. תקציב הישיבות הוא לפי תלמיד. כבר ארבע שנים התקציב לא גדל ונשאר כמות שהוא, על אף החלטת ועדת בלומברג-גביש. המשמעות היא שמשרד האוצר ידע מתחילת שנה מה ההיקף הכספי הנדרש, ואינני מדבר על גידול תלמידים באמצע השנה. המשרד ידע שחסר כסף ושר האוצר החליט לתת את הכסף בסוף השנה – כמו שמשלמים כסף לכל עובדי המדינה, למורים ועוד. 

	אם שר האוצר היה שומע את מה שח"כ פריצקי אומר ומעביר את ההעברה בזמן – הוא היה חוסך ביזיון ממדינת ישראל. יש במדינה די צרות ובעיות. כולם היו שותקים ואיש לא היה אומר מילה, הוועדה לא הייתה עוסקת בכל מיני מניפולציות, הישיבות היו רעבות ללחם וכל המצב היה נמנע. מדוע שאנחנו נתבזה ומשרד האוצר יתבזה? מדוע המתח הזה? אין לנו די מתח במדינה? מדוע היה צריך לתקוף את היו"ר ואת כולנו? 

	גם היום ניסו לדחות את ההעברה ליום שלישי הקרוב. מדוע? לאיזה צורך? אין הם מכירים בצערם של תלמידי חכמים, כדברי הגמרא. הם לא יודעים איך הם חיים, ממה הם ניזונים. הם בני ערובה על כל העברה שיש בוועדה. 

היו"ר יעקב ליצמן:

	 אינני מבין: לא דיברתי עם שר האוצר כבר שבועיים, אבל אני קורא בעיתון ומבין שהוא מתנגד לביטול חוק הנגב. אני מבין זאת, אצלו זה פריימריז, פוליטיקה. אבל כאן מדובר בפת לחם.

משה גפני:

	 וזהו תקצוב שוטף, לא חקיקה פרטית.

היו"ר יעקב ליצמן:

	ופתאום על חוק משפחות ברוכות ילדים עומד תקציב המדינה. 

עופר חוגי:

	 לטענתי חסר בבקשה כסף. 

היו"ר יעקב ליצמן:

	 לא, זהו כל הסכום. 

יוסף פריצקי:

	מה מבין הציבור מהמהלך הזה?  אדם נורמלי מבין שהכסף לא הגיע, ואז יו"ר ועדת הכספים סחט ולחץ – והגיע כסף שלא הגיע. הממשלה נכנעה למעשה בריונות. מה הולך פה?

היו"ר יעקב ליצמן:

	 אסביר את הדברים, בלי התנגחויות: כשהתחלתי את המאבק, לפני כחודשיים וחצי, שאלתי באוצר את הפקידים על הכסף, והם לא אמרו שלישיבות לא מגיע הכסף – אלא אמרו שאין כסף. אם היו אומרים כך, המאבק היה אחר. 

	אבל אם מגיע לישיבות כסף, ואין כסף, מדוע מגיע כסף למרכז המדידה, למשל? על זה המאבק. ואינני טוען שלא צריך מדידה. אבל לנו נאמר שאין כסף. כשהצבענו בעד תקציב המדינה במרץ אמרנו לשר האוצר שחסר תקציב לישיבות בגין חודשיים ויותר. אמרנו זאת, גם יהדות התורה, גם מפד"ל וגם ש"ס. שר האוצר הנוכחי - ואגב גם שר האוצר הקודם - אמר שהוא יודע שחסר כסף, ושבבוא הזמן הכסף יועבר. 

בשנת 2000 גם היה חסר, והעבירו כסף. 	אבל הפעם לא השכילו לעשות את הדברים נכון. כי לא ניהלו את הכסף בשקט רב. 

	לשאלת ח"כ חוגי, אני מבהיר שהכסף כולו נמצא. 

	היה מאבק מיותר. התקיפו אותי – למרות שזה עוזר לי, כי בפריימריז שלי עליתי. זאת האמת.

יוסף פריצקי:

	 מי יכול עליך, ח"כ ליצמן? 

היו"ר יעקב ליצמן:

	 מצפה לי שבוע קשה יותר ממה שהיה עד עתה, והוא כולל גם את התקציב וגם את חוק משפחות ברוכות ילדים. אני בטוח שלא כל מה שאני חושב לעשות, או שאעשה – לא החלטתי עדיין – ישמח את כולם. 

	היה מאבק מכוער מצד הגורמים נגדי. לא היה צריך להגיע לכל זה. 

נחום לנגנטל:

	אני מבקש לומר משהו לנציג האוצר, ולבקש ממנו להעביר את הדברים לממונים עליו: שר האוצר ומנכ"ל משרד האוצר בסופו של דבר הודו שהכסף צריך להיות משולם. ואז הפכו את הקערה על פיה: לא עוד החרדים הסחטנים, אלא המדינה סחטנית כלפי החרדים. 

משה גפני:

	 לא המדינה, אלא משרד האוצר.

נחום לנגנטל:

	עד היום זאת הייתה דרך חד צדדית, וכעת היא פונה לצד השני. אני מבקש לשאול את האוצר מתי תהיה הפעם הבאה? 

היו"ר יעקב ליצמן:

	 בבוקר היה דיון בין משרד האוצר לבינינו – והוא אומר דרשני. לא אתבטא בחריפות, משום שאנחנו עומדים לפני תקציב. 

נחום לנגנטל:

	הסעיף הזה באמת מתוקצב בחסר גם הלאה, זה יקרה שוב בשנה הבאה. 

משה גפני:

	 זה לא יקרה השנה.

נחום לנגנטל: 

	מה שקיים כאן הוא מנהל לא תקין לחלוטין. מה לגבי שקיפות ספר התקציב? מאחר שמדובר בחרדים אז כולם נמשכים לנושא כפרפרים לאור ורואים אותו. אבל זה קורה הרבה, ברמה של מנכ"ל משרד פלוני למנכ"ל משרד האוצר. גם שם יש התניות: אם סוללים כביש כזה, מקבלים משהו אחר וכו'. סחר מכר בהעברות הוא דבר חמור מאוד. 

	אם הסעיף מתוקצב בחסר אני מציע לאנשי משרד האוצר לומר כאן שלא מגיע כסף לישיבות. ננהל ויכוח, נקבל הכרעה והעניין ייגמר. אבל כאן מתקצבים בחסר ומבטיחים שהכסף יגיע אחר כך. את הכסף שהאדם הזה קיבל הוא מקבל חמש פעמים בעיתונות, כי מפשיטים אותו ערום ועריה. 

אבשלום וילן:

	 אני מבקש למסור הודעה אישית: בכוונתי להימנע בהצבעה הזאת כאקט מחאה. אם הגיע כסף לישיבות, ושר האוצר הקודם אמר שאכן הגיע כסף, וגם הבנתי שהייתה התחייבות – היה צריך לשלם זאת. ואם לא היה כסף לכך צריך היה לבקש תשלומים או הסדר אחר. 

	אבל כאן שני הצדדים פעלו אחרת, גם שר האוצר של מדינת ישראל וגם ידידי יו"ר ועדת הכספים, ח"כ ליצמן. במשך חודש וחצי ח"כ ליצמן החזיק תקציבים גדולים כבני ערובה.

היו"ר יעקב ליצמן:

מה היית עושה במקומי, לו היית יו"ר ועדת כספים? 

אבשלום וילן:

	ביום שאהיה יו"ר ועדת כספים אשבור את שיטת ההתניות. היא אם כל חטאת, היא בושה למדינת חוק מתוקנת. לא ניהלתי עסקים כך מעולם, ולא אנהל כך עסקים. עדיף להתפטר מכל תפקיד ציבורי מליצור התניות. זאת סחיטה.

	אני מוכרח לומר שהאחריות היא קודם כל על שר האוצר ולא על יו"ר הוועדה. אמרתי לאורך כל הדרך שהחרדים היו צריכים להצביע נגד הממשלה, לפרוש מהקואליציה או לאיים בפרישה ולעשות את כל מה שצריך. אבל אי אפשר להחזיק את אזרחי מדינת ישראל כבני ערובה.

כמחאה על כך אמנע בהצבעה. 

יוסף פריצקי:

	 אני מציע הצעה לסדר: אני מציע שהיו"ר ידחה את ההצעה למחר, ושמחר יופיע כאן המנכ"ל. אני אצביע בעד ההצעה הזאת – אבל לא ייתכן שהאוצר ימצא פתאום כסף.

היו"ר יעקב ליצמן:

	 הדיון הבא בוועדת הכספים הוא ביום שני הבא, אלא אם יהיו עוד העברות. 

	אני מעלה את בקשה מספר 490 להצבעה: הבקשה אושרה. 

יוסף פריצקי:

	 האם יש העברות למשרד התרבות?

היו"ר יעקב ליצמן:

	 לא, ביקשתי לעכב זאת. יש בעיה. אני רוצה לראות אם אפשר לפתור דברים. 

יוסף פריצקי:

	יש מוסדות תרבות בירושלים שלא קיבלו כסף. מנכ"ל משרד התרבות הבטיח בוועדה שעד יום ראשון הוא יעביר את הכסף, שאם לא כן הוא מתפטר. שאלתי באיזה יום ראשון מדובר, כי אני מכיר את המנכ"ל, והוא נקב בתאריך. כסף לא ראינו, כמובן. 

היו"ר יעקב ליצמן:

	 אני מבין שיש מלחמת עולם בין המנכ"ל לבין עיריית ירושלים. אני מנסה לתווך. 

יוסף פריצקי:

	 אין מה לתווך. שר התרבות החליט למשוך כסף מתקנה תקציבית לירושלים, להכניס אותה לגירעון, ולממן את כל מוסדות התרבות. הוא היה בטוח שבסוף השנה יראו גירעון גדול אבל כולם יזדעקו בשם ירושלים והכסף יינתן. סוף השנה הגיע, כולם הזדעקו בשם ירושלים, אבל האוצר, בצדק, החליט שלא לתת את הכסף, כי משרד המדע היה צריך לחלק אותו בין כולם. מוסדות התרבות בירושלים בפשיטת רגל. זה חוסר אחריות של שר. לא עובדים כך. 

משה גפני:

מה לעניין הרוויזיות וההתייעצויות שעלו קודם?

היו"ר יעקב ליצמן:

	 הן מבוטלות, הכול מבוטל.

עופר חוגי:

	וכל ההתייעצויות מבוטלות. 

היו"ר יעקב ליצמן:

	אנחנו עוברים לדון בבקשה מספר 310, של משדר הפנים. 

ארז ליטן:

	זוהי העברה של תקציבים בין סעיפים של שיא כוח אדם וחודשי עבודה – עובדי המדינה הקבועים, ותוספת של 6 מיליון ש"ח לרזרווה להתייקרויות בגין שכר לכל עובדי המשרד. 

	הסעיף "שירותים מרכזיים באגף" מתייחס למנהל התכנון. 

היו"ר יעקב ליצמן:

	 אני מעלה להצבעה את בקשה מספר 310: הבקשה אושרה.

	נעבור לדון בבקשה מספר 341. זוהי הרשאה להתחייב בסכום של 2.5 מיליון ש"ח לרשם העמותות, בגין התקשרות עם זוכה במכרז המחשוב. 

ארז ליטן:

	רשם העמותות גובה אגרות מכל אחת מהעמותות. השנה נעשה מכרז לניהול הגבייה. ההתקשרות עם הספק היא לכמה שנים.

יוסף פריצקי:

	 האם זהו מחשוב לצורך גבייה או שזהו מחשוב המערכת סוף סוף?

ארז ליטן:

	מחשוב וגבייה. הכוונה למחשוב וניהול המערכת לאורך כמה שנים, שלוש השנים הבאות.

יוסף פריצקי:

	 רשם העמותות נתן מפרט למחשוב. האם זאת הבקשה?

ארז ליטן:

	לא, זאת בקשה בתחום הגבייה. יש מערכת נוספת לניהול העמותות, והיא עדיין בטיפול. 

יוסף פריצקי:

	כלומר קודם כל רוצים את הכסף. אני רוצה שהמערכת תהיה נורמלית. העמותות מגלגלות 6 מיליארד ש"ח. צריך לקבל את הנתונים עליהן בלחיצת כפתור, כמו אצל רשם החברות. כעת דורשים שקודם כל ניתן את הכסף. 

ארז ליטן:

	יש שתי מערכות, הן ייקשרו בסופו של דבר. האחת היא ניהול כל העמותות, כמו אצל רשם החברות, האחרת היא המערכת הזאת.

היו"ר יעקב ליצמן:

	 אני מעלה להצבעה את בקשה מספר 341: הבקשה אושרה.

יוסף פריצקי:

	 אני מבקש רוויזיה אמתית, לא פוליטית. 

היו"ר יעקב ליצמן:

	 לא עכשיו, אינני מאשר רוויזיות בכלל. המשמעות של רוויזיה אמתית היא שהכסף לא יצא השנה. אינני מעוניין בכך. 

יוסף פריצקי:

	אני רוצה שהכסף יצא, אבל למערכת מחשוב הניהול. 

ארז ליטן:

	זה יצא בשנה הבאה. ראשית, המערכת עובדת. יש לרשם מערכת ממוחשבת, גם אם לא ברמה הרצויה.

היו"ר יעקב ליצמן:

	 אני מעלה להצבעה את בקשה מספר 341 להצבעה: הבקשה אושרה. 

	אנחנו עוברים לדון בבקשה מספר 347. 

יוני גרטי: 

	זוהי פנייה של מנהל התכנון במשרד הפנים שעיקרה שינויים פנימיים בתקציב מנהל התכנון, לצורך הכנת תמ"מ 6 חיפה, תכנית מתאר מקומית בקריית שמונה, ותכנית אב לאזור נתניה. בפנייה יש חלוקה למנות מימון בין הרשות המקומית הרלוונטית, מנהל מקרקעי ישראל, משרד השיכון ומשרד האוצר – שמתקצב את מנהל התכנון. 

היו"ר יעקב ליצמן:

	 אני מעלה להצבעה את בקשה מספר 347: הבקשה אושרה.

	אנחנו עוברים לדון בבקשה מספר 484. אגב, אני מזכיר שאת רשימת המשכנתאות והסעיפים של משרד השיכון ביקשנו לקבל למחר. 

אבשלום וילן:

	 מה המשמעות של סעיף "קריית חינוך"? מי יכול להיות קריית חינוך? 

יוסף פריצקי:

	אפשר לעבור לש"ס. 

רחמים מלול:

	 דווקא לש"ס אין קריות חינוך, זה של אגודת ישראל והמפד"ל. 

ארז ליטן:

	זה איננו נושא שאני מטפל בו, אך מדובר כאן בהגדלה של הרשאה להתחייב בנושא פיתוח תשתיות לרשויות מקומיות.

יוסף פריצקי:

	 אני מבקש לקבל פירוט, שיסבירו לי באיזה קריות חינוך מדובר.

היו"ר יעקב ליצמן:

	 אני מבקש שתועבר עד מחר רשימה לכנסת.

אבשלום וילן:

	 מהי קריית חינוך?

יוסף פריצקי:

	 תקרא את דו"ח מבקר המדינה ותדע, ח"כ וילן. 

יוני גרטי:

	מדובר בתקצוב נגד עודפים שהועברו. למיטב ידיעתנו זה בסדר. 

אבשלום וילן:

	 ייתכן מאוד, אבל אני מבקש שיסבירו לי את המושג. זה שייך לחרדים? 

עופר חוגי:

	 לא. 

היו"ר יעקב ליצמן:

	 זה לא מצב ש"יכול להיות שהכול בסדר", אלא הכול בסדר. אנחנו נצביע. 

	קריות חינוך זה גם קיבוצים. הם לא נקראים כך, אבל הם מקבלים את אותו כסף. אחד מקבל זאת בשם "קריות" ואחר מקבל זאת בשם "קיבוץ". זה לא משנה. 

יוסף פריצקי:

	 הילד שלי לא מקבל כלום. 

היו"ר יעקב ליצמן:

	 אני מעלה להצבעה את בקשה מספר 484: הבקשה אושרה. 

יוסף פריצקי:

	 הצבעתי נגד. אני מבקש לקבל רשימה של קריות.

היו"ר יעקב ליצמן:

	 אבקש ממשרד הפנים שימציא זאת לכל החברים, גם לי. 

רחמים מלול:

	 ואנחנו מבקשים לקבל גם את הקריטריונים. 

עופר חוגי:

	נכון, יצאו קריטריונים חדשים, של עו"ד דה-הרטוך. 

היו"ר יעקב ליצמן:

	 אנחנו עוברים לדון בבקשה מספר 380. 

אייל קליין: 

	אלה שינויים פנימיים בתקציב המשרד לאיכות הסביבה שעיקרם תגבור סעיפי החינוך וההסברה, ותשלום בעבור אמנות בין לאומיות שישראל חתומה עליהן בנושא איכות הסביבה. יש לנו חוב של חצי מיליון ש"ח שם. 

עופר חוגי:

	 מה לגבי כסף לארגונים?

אייל קליין:

	זה הכסף בסעיף של אגף החינוך וההסברה.

משה גפני:

	 אני רואה שמורידים כאן 2.5 מיליון ש"ח בסעיף המלחמה במזיקים. מדוע? 

אייל קליין:

	אנחנו מקבלים ממשרד האוצר 12 מיליון ש"ח לעניין זה. ההסכמה היא שהיתרות שיישארו יפוזרו בתקציב שלנו, בתיאום עם משרד האוצר, ולא יוחזרו לאוצר. 

עופר חוגי:

	 מה המשמעות של סעיף "מענקים לרשויות"? מה הקריטריונים לכך? 

אייל קליין:

	זו איננה תמיכה ברשות סתם כך, אלא קנייה של שירותי ניטור, למשל. 

משה גפני:

	אני מבקש לקבל תשובה לנושא המלחמה במזיקים. הרי מדובר בחיי אדם. 

אייל קליין:

	אני מבהיר הוצאו 10 מיליון ש"ח בסעיף זה, מתוך 12 מיליון. 

משה גפני:

	 אבל המשרד קיבל 17 מיליון ש"ח מהאוצר לנושא זה. 

אייל קליין:

	הסיכום הוא שחלק מועבר למשרד החקלאות. לא הכול נשאר במשרד לאיכות הסביבה. במשרד נשארו 12 מיליון. מהם הוצאו 10 מיליון, קצת יותר. ואת היתרה מעבירים לסעיפים אחרים במשרד. יש חוב לאמנות בין לאומיות ומאיימים להוציא את ישראל מהאמנות. 

	אני עובד המשרד לאיכות הסביבה, ואני מבהיר לח"כ גפני שהמשרד מסכים לכך. 

משה גפני:

	 זה לא בסדר. בשנה שעברה מתו אנשים מקדחת הנילוס. השר ניהל מלחמת עולם בנושא זה, וגם אנחנו בוועדת הפנים.

אייל קליין:

	נכון. התקבלו 12 מיליון ש"ח מהאוצר. החלק האחר עבר למשרד החקלאות. מתוך 12 מיליון ש"ח הוצאנו 10.5 מיליון ש"ח. 

משה גפני:

	 בשנה שעברה מתו 35 איש. השנה מת אדם אחד. וחלו גם מאות אנשים בשנה שעברה, מלבד אלה שמתו. השנה ההיקף ירד באופן דרסטי בגלל המאבק הזה להשיג כסף לנושא. מדוע לא ניצלו את כל הכסף?

היו"ר יעקב ליצמן:

	 לא היה צורך בכך. 

	אני מעלה להצבעה את בקשה מספר 380: הבקשה אושרה. 

	יידונו כעת הבקשות מספר 351 ו355-, של המשרד לאיכות הסביבה. 

אייל קליין:

	מדובר בהעברה של 11 מיליון ש"ח מהרזרווה הכללית לסעיפי פיתוח שונים במשרד, בהרשאה להתחייב. הכסף עובר למשרד, בתיאום עם משרד האוצר, ולפי סיכומי התקציב בשנת 2000. הוא נועד למטרות חשובות מאוד לפי סדר העדיפויות של המשרד: שינוע פסולת מוצקה – אנחנו עוזרים בכך גם לרשויות, חינוך והסברה – 900,000 ש"ח, וכסף לאגף התכנון. יועברו גם 300,000 ש"ח לצער בעלי חיים. כמו כן יש כאן העברה של מיליון ש"ח לטיפול בחומרים מסוכנים.

היו"ר יעקב ליצמן:

	 אני מעלה להצבעה את הבקשות מספר 351 ו355-: הבקשות אושרו. 

	תידון כעת בקשה מספר 359.

אייל קליין:

	מדובר בשינויים פנימיים בתקציב המשרד לאיכות הסביבה והפשרת רזרווה להתייקרויות בשכר.

היו"ר יעקב ליצמן:

אני להצבעה מעלה את בקשה מספר 359: הבקשה אושרה. 

נדון כעת בבקשה מספר 431. 

אייל קליין: 
	
	הבקשה עוסקת בשינויים פנימיים בתקציב המשרד לאיכות הסביבה שעיקרו תגבור תקציב לפרויקטים סביבתיים וסיוע למחזור במפעלים. 

היו"ר יעקב ליצמן:

	אני מעלה להצבעה את בקשה מספר 431: הבקשה אושרה.

	אנחנו עוברים לדון בבקשה מספר 360. 

איריס גינזבורג:

	מדובר בהגדלה של ההרשאה להתחייב בתקציב הפיתוח של משרד הבריאות: פרויקט מחשוב בתי חולים ממשלתיים לפי סיכום בין משרד האוצר למשרד הבריאות. 

עופר חוגי:

	אבל אמרו שמבטלים את הפרויקט. 

איריס גינזבורג:

	לפני כחודש וחצי נחתם סיכום בנושא, והפרויקט ממשיך. 

עופר חוגי:

	 כמה הוא יעלה בסוף? עד עתה הוא עלה 150 מיליון. 

איריס גינזבורג: 

	אוכל להעביר את הנתונים הללו. 

עופר חוגי:

	 אני מבקש לעצור את העברה הזאת עד שאברר יותר פרטים. לפי מה שאני יודע הפרויקט נעצר. אני מבקש לדבר עם שר הבריאות. 

היו"ר יעקב ליצמן:

	אני מציע לח"כ חוגי לדבר עם שר הבריאות, אבל בינתיים נאשר את הבקשה.

אירינה דביר:

	הפרויקט לא נעצר, הוא ממשיך. נכון שהוא נעצר בשלב מסוים. 

היו"ר יעקב ליצמן:

	 האם השר מתנגד לכך? 

עופר חוגי:

	 אני חושב שכן.

היו"ר עופר חוגי:

	 הוא חתם על זה, זה לא ייתכן. אני מציע שח"כ חוגי יצא החוצה וידבר עם השר. בינתיים נמשיך בדיון על בקשה אחרת. 

משה גפני:

	 אני מציע שנצביע על הבקשה, ח"כ חוגי יבקש רוויזיה, ואם השר איננו מתנגד – ח"כ חוגי יבטל את הרוויזיה. 

עופר חוגי:

	אני מסכים, אבל קודם אני מבקש לקבל פרטים על ההסכם: כמה עולה כל הפרויקט? 

איריס גינזבורג:

	הנתונים אינם ברשותי כעת, אעביר אותם מהמשרד. 

עופר חוגי:

	 אין לנו נתונים, איך אפשר להצביע. זה פרויקט של בזבוז כסף. 

היו"ר יעקב ליצמן:

	 אנחנו נצביע כעת, וח"כ חוגי יגיש רוויזיה. 

	אני מעלה את בקשה מספר 360 להצבעה: הבקשה אושרה.

עופר חוגי:

	 אני מבקש רוויזיה. 

היו"ר יעקב ליצמן:

	 תתקיים רוויזיה. 

	הבקשה הבאה היא בקשה מספר 388.

איריס גינזבורג:

	מדובר בשינויים פנימיים בתקציב משרד הבריאות, תקצוב לצורך ביטוח לילדי עובדים זרים. 

היו"ר יעקב ליצמן:

	 למה ירדו ביליון ש"ח מקופת חולים כללית? 

איריס גינזבורג:

	מדובר בהסדר נושים שלאחר ביצועו השנה נשאר מקור תקציבי. 

עופר חוגי:

	 עובדים זרים מקבלים ביטוח דרך הקופות, לא? מדוע המשרד מממן זאת? זה עובר דרך הקופות: הקופה מקבלת תשלום לפי כל עובד זר. מדוע המשרד משתתף בכך? 

איריס גינזבורג:

	הסכם בנושא ביטוח ילדי עובדים זרים כולל העברה של תקציב ממשרד הבריאות לצורך יישומו. 

	אבל הכסף איננו יכול להגיע ישירות לקופות החולים. הכסף מגיע דרך תקציב המשרד. נכון שהקופות מקבלות לפי עובד זר, אבל כל הכסף מגיע דרך תקציב משרד הבריאות. כל ההעברה היא בעבור ביטוח ילדי עובדים זרים. יש סיכום בעניין זה. 

עופר חוגי:

	משרד הבריאות מעביר את הכסף לקופות החולים? מדוע? 

משה גפני:

	 לביטוח ילדי עובדים זרים. מורידים כסף מתכנית ההבראה של קופת חולים ומעבירים זאת לתמיכה לביטוח ילדי עובדים זרים. 

עופר חוגי:

	 זה כל הסכום הנדרש? יש המון עובדים זרים, מדובר בהרבה יותר כסף.

משה גפני:

	 זה מה שחסר. 

היו"ר יעקב ליצמן:

	 אני מעלה להצבעה את בקשה מספר 388: הבקשה אושרה.

	כעת תידון בקשה מספר 428. 

איריס גינזבורג:

	גם בקשה זו מכילה שינויים פנימיים לבקשת משרד הבריאות ותקצוב עודפי ההכנסות. היא כוללת הפשרת רזרווה להתייקרויות בגין קניית שירותי אשפוז פסיכיאטריים.

היו"ר יעקב ליצמן:

	אני מעלה את בקשה מספר 428 להצבעה: הבקשה אושרה.

	נעבור לדון בבקשה מספר 442.

איריס גינזבורג:

	כאן מתבקשת הפשרת רזרווה לקניית שירותי אשפוז לבריאות הנפש והשתתפות הביטוח הלאומי בתקציב מחלות קשות. אני מבהירה שהביטוח הלאומי משתתף במימון טיפול במחלות קשות, הכסף עובר לתקציב משרד הבריאות ומחולק לקופות החולים, כמו קודם. 

היו"ר יעקב ליצמן:

	 האם מותר לנו להצביע על כך, הרי אנחנו נגועים בדבר?

	אני מעלה להצבעה את בקשה מספר 442: הבקשה אושרה.

	אנחנו עוברים לדון בבקשה מספר 443. 

איריס גינזבורג:

	שוב מדובר בשינויים פנימיים לבקשת משרד הבריאות, שהמתינו זמן רב. 

היו"ר יעקב ליצמן:

	 החומר הגיע באמצע דצמבר, זה לא כל כך מזמן. 

איריס גינזבורג:

	אני מרגישה צורך להסביר מדוע יש כאן כל כך הרבה שינויים פנימיים.

משה גפני:

	 איננו מבקשים הסבר. כשיש הרבה פניות והן אינן נדונות בכל יום – שר האוצר אשם בכך. 

עופר חוגי:

	כל הבקשה קשורה לשכר? למה הכוונה בסעיף "טיפול רפואי באח"מים"?

איריס גינזבורג: 

	הכוונה לשופטים אך גם לחברי כנסת. 

רחמים מלול:

	חברי כנסת לשעבר. 

אוון קרשנר:

	מי שכיהנו בכנסת לפני ביטול ההטבה הזאת ממשיכים לקבל טיפול רפואי על חשבון המדינה. גם במקרה של השופטים מדובר בכאלה שכיהנו כשהחוק היה בתוקף. 
	
רחמים מלול:

	חברי הכנסת לשעבר משלמים מס בריאות? אם כן, במה כרוכה ההטבה? 

איריס גינזבורג:

	לדעתי הם משלמים מס בריאות, כל אחד משלם מס בריאות. 

עופר חוגי:

	 לדעתי הם לא משלמים מס בריאות. 

משה גפני:

	 אילו הייתי חבר כנסת באותה תקופה שניתן טיפול רפואי לחברי הכנסת, או שופט באותו זמן, האם הייתי היום פטור ממס בריאות? הרי אם הם משלמים מס בריאות היום – מה הטעם? 

אוון קרשנר: 

	אבל יש שירותים שאינם מופיעים בסל הבריאות. 

היו"ר יעקב ליצמן:

	אני מעלה להצבעה את בקשה מספר 443: הבקשה אושרה.

משה גפני:

	 אני נמנעתי. 

היו"ר יעקב ליצמן:

	 אנחנו עוברים לדון בבקשה מספר 457. 

איריס גינזבורג:

	אלה שינויים פנימיים בתקציב משרד הבריאות בתחומי הגריאטריה.

עופר חוגי:

	 מאיפה הורידו? משכר?

אירינה דביר:

	זהו תקצוב לפי הכנסות. יש כמה מקורות שמשתתפים עמנו, כמו הביטוח הלאומי. הערכנו את העודפים ותקצבנו אותם. מדובר בקשישים שנמצאים בבתי אבות. 

עופר חוגי:

	 הרוב הוא שכר?

אירינה דביר: 

	זוהי קניית שירותים. 

אנה שניידר:

	אני מצטרפת כעת לדיון. אני מבינה שעלתה בוועדה שאלה לגבי חברי כנסת ושופטים לשעבר שנהנים משירותי בריאות. אני מבהירה שזה בוטל – לגבי השופטים הביטול הוא משנת 1995, ולגבי חברי הכנסת הביטול היה עוד קודם. הביטוח ניתן רק לחכ"לים שפרשו החל בתאריך מסוים. 

משה גפני:

	 מאז שאני בכנסת אין ביטוח רפואי. אבל אילו הייתי באותה תקופה, והיו מממנים לי את השירות הרפואי, האם הייתי משלם מס בריאות?

אנה שניידר:

	לדעתי כל אחד משלם מס בריאות. החלטות ועדת הכנסת וועדת הכספים לעניין נושא משרה קובעות שעד תאריך מסוים מי שהיה חבר כנסת או שופט זכאי להמשיך בהטבה. 

	אינני יודעת אם הקבוצה הזאת משלמת מס בריאות. אני צריכה לבדוק זאת. 

אוון קרשנר:

	שירותי סיעוד, למשל, הם מקבלים בחינם, למרות שהם אינם בסל. 

עופר חוגי:

	 אני חוזר לבקשה מספר 457: האם התוספת היא למוסדות הפרטיים או גם למוסדות הציבוריים?

אירינה דביר:

	לשני סוגי המוסדות. משרד הבריאות קונה שירותים גריאטריים. גם למשרד הבריאות עצמו יש מוסדות כאלה. 

עופר חוגי:

	התוספות הן בעבור שכר?

אירינה דביר:

	רוב הפנייה היא הפשרת עודפי הכנסות – זה נועד גם לתגבור שכר.

עופר חוגי:

	 כמה מתוך הפנייה הם קודים חדשים? 

אירינה דביר:

	היום המשרד קונה קרוב ל11,000- קודים. כאן אנחנו מפשירים רק עודפי הכנסות. איננו קונים דברים חדשים. 

עופר חוגי:

	 האם היה עדכון בקודים? מדוע מוסיפים כסף?

אירינה דביר:

	לא מעלים את מחיר הקוד, אלא מפשירים הכנסות. 

עופר חוגי:

	 לא מוסיפים קודים, מחיר הקוד לא עלה – אם כן, מדוע צריך תוספת כספית?

איריס גינזבורג:

	הייתה התייקרות של קניית שירותי האשפוז במוסדות הגריאטריים.

עופר חוגי:

	 כלומר, עדכון משכורות. מחיר הקוד עלה, בכמה? כמה היה הקוד ליום וכמה הוא עכשיו? 

אירינה דביר:

	המחיר עלה ב5%-. נכון שהמדד לא עלה בשיעור כזה, אך השכר עלה. היה עדכון שכר מינימום והיה הסכם מינואר 2001. היו כמה הסכמים. 

	אני מבהירה שלא מדובר ברפורמה של השר בניזרי אלא בעליית מחירים שוטפת באותם קודים. 

היו"ר יעקב ליצמן:

אני מעלה להצבעה את בקשה מספר 457: הבקשה אושרה. 

אנחנו עוברים לדון בבקשה מספר 458. 

איריס גינזבורג:

	אלו שינויים פנימיים בתקציב משרד הבריאות בנושא בריאות הנפש. מדובר בתקצוב התייקרות קניית שירותי האשפוז לבריאות הנפש. הסכום על סך 38 מיליון ש"ח נלקח מסעיף הפיתוח. זוהי קנייה שכבר אושרה בדיון הקודם.

היו"ר יעקב ליצמן:

	 אני מעלה להצבעה את בקשה מספר 458: הבקשה אושרה.

	כעת יידונו בקשות 463-462. 

איריס גינזבורג: 

	מדובר בשינויים פנימיים בסעיף הפיתוח, כולל העברה של 75,000 ש"ח מהתקציב השוטף לסעיף הפיתוח לצורך הצטיידות בבתי חולים. השינויים הפנימיים מכילים בין השאר העברה משירותי אשפוז לקניית שירותי אשפוז בקהילה. 

עופר חוגי:

	 כמה מתוך זה מוקצה לפיתוח בתי חולים ממשלתיים? באיזה מקומות הפיתוח מתבצע? אני מבקש להבין את הדברים.

היו"ר יעקב ליצמן:

	 אני יוצא מתוך הנחה שאחרי כל ההסברים נבין בדיוק כמו שהבנו לפני כן, ולכן אני אפילו אינני שואל. לפחות אני לא נותן הרגשה שעובדים עליי, בניגוד לח"כ חוגי. 

אירינה דביר: 

	זוהי תוספת של מיליון ש"ח לתשתיות בעיקר, לכל בתי החולים. 

עופר חוגי:

	 מה אפשר לעשות במיליון ש"ח? 

אירינה דביר: 

כל סכום שהוקצה לתשתיות לבתי החולים איננו גדול, ואפשר לשאול מה אפשר לעשות עם כל הסכום. כנראה שלא הרבה. 

היו"ר יעקב ליצמן:

	 תנו לי מיליון ש"ח אני אראה לכם מה שאפשר לעשות. 

	אני מעלה להצבעה את בקשות מספר 463-462: הבקשות אושרו.
	
	נעבור לדון בבקשה מספר 308. 

אמיר אסרף: 

	הפנייה הזאת עוסקת בשינויים פנימיים של מרכז השקעות לפי ביצוע. הסכום קצת גבוה. 

היו"ר יעקב ליצמן:

	 ראיתי בעיתונים שבחברת וישיי פיטרו עובדים. מ3,000- עובדים נשארו 700 עובדים. אם כן, איך ייתכן שלפני חודש ימים העבירו להם יותר מ150- מיליון ש"ח? זה שליש מהסכום הדרוש לקצבאות ילדים. זרקו את הכסף לזבל. 

אמיר אסרף: 

	נדמה לי שמדובר שם בהיקף השקעה, ולא בהיקף מענק.

היו"ר יעקב ליצמן:

	 אבל פיטרו עובדים, לשם מה צריך השקעה? מפעל שעומד לפני קיצוצים ועומד לפטר 2,300 מעובדיו צריך לקבל תוספת של 150 מיליון ש"ח? מדוע?

אמיר אסרף:

	שאלה טובה. צריך לשאול את לשכת התעשייה והמסחר. אבל לא בכך מדובר כאן. 

היו"ר יעקב ליצמן:

	אני מעכב את הבקשה הזאת. נמתין עד שנקבל הסברים.

אמיר אסרף:

	אינני יודע להסביר את מה שהיה שם. אילו ידעתי, הייתי משיב בשמחה. 

היו"ר יעקב ליצמן:

	 מישהו צריך לתת הסבר על וישיי, ואחר כך נתקדם. 

אבשלום וילן:

	אפשר לקיים בוועדה דיון על וישיי, אבל זה איננו קשור להעברות כאן. המפעל עבר לדימונה. המשבר בהיי-טק בענף האלקטרוניקה הוא חמור על פי כל קנה מידה. אפשר לדון בכך, אבל זה לא רלוונטי.

היו"ר יעקב ליצמן:

	 איך ייתכן שלפני כחודש המפעל קיבל 150 מיליון ש"ח ומייד אחר כך פיטר את העובדים? אני התרעתי על כך. אמרתי שכך יהיה. דובר אז על מפעל נוסף. וצדקתי. איך משקיעים סכום כזה כשיודעים שמספר העובדים יורד ל700-, במקום 3,000?

אמיר אסרף:

	ההטבה בבקשה בוודאות לא תגיע למפעל הזה, כי הבקשה עוסקת בהעברת 100 מענקים לפי חוק להטבות מס. הטבות מס ניתנות רק במרכז הארץ, בדרך כלל. כלומר, זוהי מגמה הפוכה בדיוק מהמקרה הספציפי שדובר עליו. 

אבשלום וילן:

	 אני מציע לאשר את הבקשה. אחר כך נקיים דיון על וישיי. אין צורך לקשר בין הדברים.

היו"ר יעקב ליצמן:

	 אני מחליט לעכב את הבקשה. 

	נדון כעת בבקשה מספר 323. 

אמיר אסרף:

	אלה שינויים פנימיים בתקציב השוטף של המשרד, גם בשעות נוספות. 

היו"ר יעקב ליצמן:

	 אני מעלה להצבעה את בקשה מספר 323: הבקשה אושרה.

	הבקשה הבאה שתידון היא בקשה מספר 348. 

אמיר אסרף:

	יש החלטת ממשלה להעביר 12 מיליון ש"ח לרשות לעסקים קטנים. 10 מיליון מתוכם כבר הועברו. אנחנו מבקשים להעביר עוד. 

	מדובר במענק הון. יש כאן העברה פנימית. 

היו"ר יעקב ליצמן:

	 אני מעלה להצבעה את בקשה מספר 348: הבקשה אושרה.
	
	נדון כעת בבקשה מספר 361. 

אמיר אסרף:

	הבקשה עוסקת בסיוע לשלושת המפעלים במצוקה. 

היו"ר יעקב ליצמן:

	 מה לגבי ההיטל? 

אמיר אסרף:

	אינני בטוח שזה קשור להיטל. 

עופר חוגי:

	 אבל מדוע לתת גם סיוע? 

היו"ר יעקב ליצמן:

	 אני דוחה את הבקשה הזאת למחר, גם משום שדחיתי פנייה נוספת. אני מבקש לקבל החלטה מהמנכ"ל בנושא לבידים. 

	הבקשה הבאה היא בקשה מספר 430. 

אמיר אסרף:

	זוהי העברה פנימית מקרן השיווק לחונכות למפעלים קטנים. הבעיה היא שיש צורך בהרשאה, אחרת אי אפשר להפעיל את הכסף שכבר עבר.

היו"ר יעקב ליצמן:

	 אני מעלה להצבעה את בקשה מספר 430: הבקשה אושרה. 

	אנחנו עוברים לדון בבקשות 433-432.

אמיר אסרף:

	אלה שינויים פנימיים בין סעיפים - מהתמיכות לפיתוח - וזאת לאור הביצוע.

היו"ר יעקב ליצמן:

	אני מעלה להצבעה את בקשות מספר 433-432: הבקשות אושרו. 

	אנחנו דנים בבקשה מספר 83-018.

אמיר אסרף:

	זוהי בקשה בנושא "עוף-קור". זהו תיקון של פנייה קודמת שכבר עברה. מוסיפים הרשאה לתיקון. 

היו"ר יעקב ליצמן:

	 אני מעלה את בקשה מספר 83-018 להצבעה: הבקשה אושרה. 

	בזאת נסתיים הדיון בבקשות להיום.

	יש שתי עמותות שעניינן נדון בוועדת המשנה של ח"כ פריצקי וקיבלו אישור. העמותות הן: 
	עמותה מס' 58-000364-8 – חובבי חתולים;
	עמותה מס' 58-034131-1	 - אורות בית שמש. 

	לשתי העמותות לא היה אישור על ניהול תקין, הן קיבלו אותו, ולכן ח"כ פריצקי הסכים לאשר אותן. ההצעה היא שהוועדה תאשר לכלול אותן ברשימת המוסדות שמומלץ לתת להם אישור על מוסד ציבורי לפי סעיף 46 לפקודת מס הכנסה. אני מקיים הצבעה על ההצעה הזאת: ההצעה אושרה. 

אודי בן דרור:

	אני מבקש לדון בבקשה נוספת, בקשה מספר 437 של הביטוח הלאומי. 

היו"ר יעקב ליצמן:

	 זה קשור לחוק משפחות ברוכות ילדים? אם לא, חבל על הזמן. 

אודי בן דרור:

	לא, זה הסדר חובות, גם למשפחות ברוכות ילדים. 

קריאה:

	יש לי 19 פניות, המתנתי לתורי, אך כעת הישיבה הסתיימה. 

היו"ר יעקב ליצמן:

	 אני מתנצל, אבל חלק מהבעיות נבעו מהעובדה שעיכבו את הדיון בשעה. השר אשם, לא הרפרנט. מחר בבוקר הפניות האלה יהיו ראשונות. 

	נדון כעת בפנייה אחת נוספת, בקשות מספר 437-436 של הביטוח הלאומי. 

אודי בן דרור:

	מדובר בהחזר חובות בסך 150 מיליון ש"ח לביטוח הלאומי. זה עובר דרך הרזרווה. 

היו"ר יעקב ליצמן:

	 איך אפשר להחזיר חובות כשעוד לא נתנו את מה שחייבים לתת לחרדים?

	אני מעלה את בקשות 437-436 להצבעה: הבקשות אושרו. 

	אני מודה לכולם. 

	הישיבה ננעלה בשעה 14:00. 






